Ichki ishlar organlari tomonidan tashkilotlar va fuqarolarning transport vositalaridan majburiy tarzda foydalanganlik natijasida qilingan xarajatlar yoki yetkazilgan zarar, shuningdek transport vositasining egasiga yetkazilgan mulkiy zararning oʻrnini qoplash tartibi toʻgʻrisidagi Nizomni tasdiqlash haqida
(resolution, 2022-04-05)

“Ichki ishlar organlari toʻgʻrisida”gi Oʻzbekiston Respublikasi Qonuniga muvofiq ichki ishlar organlari tomonidan tashkilotlar va fuqarolarning transport vositalaridan majburiy tarzda foydalanganlik natijasida qilingan xarajatlar yoki yetkazilgan zarar, shuningdek, transport vositasining egasiga yetkazilgan mulkiy zararning oʻrnini qoplash maqsadida Vazirlar Mahkamasi qaror qiladi: 1. Ichki ishlar organlari tomonidan tashkilotlar va fuqarolarning transport vositalaridan majburiy tarzda foydalanganlik natijasida qilingan xarajatlar yoki yetkazilgan zarar, shuningdek transport vositasining egasiga yetkazilgan mulkiy zararning oʻrnini qoplash tartibi toʻgʻrisidagi nizom ilovaga muvofiq tasdiqlansin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin. 1. Ushbu Nizom “Ichki ishlar organlari toʻgʻrisida”gi Oʻzbekiston Respublikasi Qonuniga muvofiq ichki ishlar organlari tomonidan xizmat vazifalarini bajarish bilan bogʻliq holda tashkilotlar va fuqarolarning transport vositalaridan majburiy tarzda foydalanganlik natijasida qilingan xarajatlar yoki yetkazilgan zarar, shuningdek transport vositasining egasiga yetkazilgan mulkiy zararning (keyingi oʻrinlarda mulkiy zarar deb ataladi) oʻrnini qoplash tartibini belgilaydi. 2. Ichki ishlar organlari tomonidan tashkilotlar va fuqarolarning transport vositalaridan majburiy tarzda foydalanganlik natijasida qilingan xarajatlar yoki yetkazilgan zarar, shuningdek mulkiy zararning oʻrnini hamda uning miqdorini aniqlash bilan bogʻliq xarajatlar Davlat budjeti mablagʻlari hisobidan amalga oshiriladi. Ichki ishlar organlari tomonidan tashkilotlar va fuqarolarning transport vositalaridan majburiy tarzda xodimning noqonuniy xatti-harakatlari tufayli foydalanganlik natijasida qilingan xarajatlar yoki yetkazilgan zarar, shuningdek mulkiy zararning oʻrni Oʻzbekiston Respublikasi Ichki ishlar vazirligining budjetdan tashqari jamgʻarmasi mablagʻlari hisobidan qoplanadi, ushbu summa keyinchalik aybdor shaxsdan undirib olinadi. 3. Ichki ishlar organlari xodimlari tomonidan xizmat vazifalarini bajarish bilan bogʻliq quyidagi hollarda tashkilotlarning yoki fuqarolarning transport vositalaridan majburiy tartibda foydalanishi mumkin: tabiiy ofat yoki favqulodda holat yuz bergan joyga borishda; shoshilinch tibbiy yordamga muhtoj fuqarolarni tibbiy muassasalarga olib borishda; jinoyat sodir etgan shaxslarni taʼqib qilish va ichki ishlar organlariga olib kelishda; hodisa joyiga yoki ichki ishlar organlarining shaxsiy tarkibini jangovar trevoga boʻyicha toʻplash joyiga borishda. Ushbu holatlarda transport vositalari haydovchilari ichki ishlar organi xodimining transport vositalaridan majburiy tarzda foydalanish talabiga boʻysunishi shart va xodimdan xodimni identifikatsiyalovchi hujjatni talab qilish huquqiga ega. 4. Quyidagi tashkilotlarning yoki fuqarolarning transport vositalaridan foydalanishga yoʻl qoʻyilmaydi: chet davlatlarning diplomatik, konsullik vakolatxonalariga va boshqa vakolatxonalariga tegishli transport vositalari; xalqaro tashkilotlarga tegishli boʻlgan transport vositalari; maxsus moʻljallangan va ovoz chiqaruv moslamalari (sirena) oʻrtnatilgan transport vositalaridan hamda Hukumat rahbarlarini olib yuruvchi, tibbiy tez yordam, yongʻin uchirish, konvoy, inkassator xizmatlarining transport vositalari. 5. Ichki ishlar organlari tomonidan transport vositalaridan foydalanilganda, transport vositasining egasiga xodim transport vositasidan foydalanilganlik faktini tasdiqlovchi identifikatsiyalovchi hujjat berilishi shart. Identifikatsiyalovchi hujjat namunasi va uning berish tartibi Oʻzbekiston Respublikasi Ichki ishlar vazirligi tomonidan belgilanadi. 6. Transport vositasidan foydalangan ichki ishlar organi xodimi holat boʻyicha barcha tasdiqlovchi hujjatlar (huquqni muhofaza qiluvchi organlar va boshqa vakolatli davlat tashkilotlarining maʼlumotnomalari) ilova qilingan bildirgi bilan xizmat joyi boʻyicha ichki ishlar organi rahbariga axborot beradi. 7. Tashkilotlar va fuqarolarning transport vositalaridan majburiy tarzda foydalanganlik natijasida qilingan xarajatlar yoki yetkazilgan zarar, shuningdek mulkiy zararning oʻrnini qoplash masalalarini oʻrganish boʻyicha ichki ishlar organlarida doimiy komissiyalar tuziladi. 8. Komissiya tarkibiga ichki ishlar organining tegishli xizmatlari xodimlari kiritiladi va ichki ishlar organi rahbari tomonidan tasdiqlanadi. 9. Qilingan xarajatlar va yetkazilgan zarar, shuningdek mulkiy zararning oʻrnini qoplash uchun transport vositasining egasi yoki uning vakili ichki ishlar organiga murojaat qiladi va quyidagi hujjatlarni taqdim etadi: a) transport vositasidan majburiy foydalanganlik natijasida qilingan xarajatlar va yetkazilgan zarar, shuningdek mulkiy zararning oʻrnini qoplash toʻgʻrisidagi ariza, unda quyidagilar koʻrsatiladi: yuridik shaxslar uchun — yuridik shaxsning nomi, uning rekvizitlari, soliq toʻlovchining identifikatsiya raqami (keyingi oʻrinlarda STIR deb ataladi), bank rekvizitlari, rahbarning familiyasi, ismi va otasining ismi; jismoniy shaxslar — familiyasi, ismi va otasining ismi, bank rekvizitlari (mavjud boʻlsa), yashash manzili va bogʻlanish uchun telefon raqami, elektron manzili (mavjud boʻlsa) toʻgʻrisida maʼlumotlar; b) jismoniy shaxslar uchun — pasport yoki shaxsni tasdiqlovchi boshqa hujjatning nusxasi; v) transport vositasini qayd etish guvohnomasi (texnik pasporti) nusxasi; g) ichki ishlar organlari tomonidan transport vositalaridan foydalanilganlik faktini tasdiqlovchi hamda undan foydalangan ichki ishlar organi xodimini identifikatsiyalovchi hujjat; d) yuridik yoki jismoniy shaxsning vakili uchun (transport vositasi egasining vakili murojaat qilgan taqdirda) — vakil sifatida murojaat qilish huquqini tasdiqlovchi hujjat va shaxsni tasdiqlovchi hujjatning nusxasi; 10. Holatga aniqlik kiritish uchun ichki ishlar organi rahbari tomonidan xodimning bildirgisi barcha asoslovchi hujjatlari bilan birgalikda uch kun muddatda komissiyaga taqdim etiladi. 11. Komissiyaning zararni qoplash toʻgʻrisidagi qaroriga asosan: butunlay yaroqsiz holga kelgan va tiklash imkoni boʻlmagan transport vositasining ichki ishlar organi tomonidan foydalanishdan avvalgi holatidagi bozor qiymati; foydalanganlik natijasida meʼyor boʻyicha sarf qilingan yoqilgʻining haqiqiy xarajat qiymati; ichki ishlar organi tomonidan transport vositasidan foydalanilgandan keyin qilingan xarajatlar yoki yetkazilgan zararning oʻrni ichki ishlar organlari tomonidan qoplanadi. 12. Komissiya raisi va aʼzolari zararni qoplash toʻgʻrisidagi komissiya qarorining qonuniyligi va uni toʻgʻri qabul qilinganligiga masʼul hisoblanadi. 13. Ichki ishlar organlari tomonidan transport vositasining egasi yoki uning vakillarining murojaatlari, mazkur Nizomning 9-bandida koʻrsatib oʻtilgan hujjatlar taqdim etilgan kundan boshlab oʻn besh kun davomida, qoʻshimcha hujjatlar yoki tekshiruv talab etilganda esa bir oygacha boʻlgan muddatda koʻrib chiqiladi. 14. Ichki ishlar organlari tomonidan murojaat koʻrib chiqilgandan soʻng, uning natijalari haqida murojaat muallifiga uch kun muddatda yozma maʼlumot beriladi. 15. Ichki ishlar organlari tomonidan transport vositalaridan foydalanilganlik faktini tasdiqlovchi hamda undan foydalangan ichki ishlar organi xodimini identifikatsiyalovchi hujjat boʻlmagan taqdirda zarar qoplanmaydi. 16. Qilingan xarajatlar va yetkazilgan zarar, shuningdek mulkiy zarar miqdori ichki ishlar organi tomonidan baholash tashkilotini jalb qilgan holda aniqlanadi. 17. Ichki ishlar organlari transport vositasi egasiga yetkazilgan mulkiy zarar va qilingan xarajatlar miqdori toʻgʻrisidagi zarur maʼlumotlarni vakolatli davlat organlari va boshqa davlat tashkilotlaridan talab qilib olish huquqiga ega. 18. Transport vositasi egasi yoki uning vakili bilan kelishilgan holda, mulkiy zarar naqd yoki pul oʻtkazish, teng qiymatdagi transport vositasini berish yoʻli bilan, uni rasmiylashtirish bilan bogʻliq xarajatlarni inobatga olgan holda natura tarzida qoplanishi mumkin. 19. Qilingan xarajatlar va yetkazilgan zarar, shuningdek mulkiy zarar oʻrnini qoplash boʻyicha tegishli qaror qabul qilingandan soʻng, ichki ishlar organlari tomonidan oʻn kun muddatda keltirilgan zarar qoplanishi (berilishi) lozim. 20. Ichki ishlar organlari tomonidan tashkilotlar va fuqarolarning transport vositalaridan majburiy tarzda foydalanganlik natijasida qilingan xarajatlar yoki yetkazilgan zarar, shuningdek transport vositasining egasiga yetkazilgan mulkiy zararning oʻrnini qoplash ushbu Nizomning ilovasidagi sxemaga muvofiq amalga oshiriladi. 21. Tashkilotlar va fuqarolarning transport vositalaridan majburiy tarzda foydalanganlik natijasida xarajatlar qilingan yoki zarar yetkazilgan taqdirda, shuningdek, transport vositasining egasiga mulkiy zarar yetkazilganda ushbu xarajatlarning yoki zararlarning oʻrnini ichki ishlar organlari tomonidan qoplash masalalari boʻyicha nizo va kelishmovchiliklar qonunchilik hujjatlarida belgilangan tartibda hal etiladi. 22. Mazkur Nizomning talablari buzilishida aybdor boʻlgan shaxslar qonunchilikda belgilangan tartibda javobgarlikka tortiladi.